Diari Oficial de la Generalitat Valenciana


Sumari del DOGV 5349, del 19-09-2006 (2006/10905)

Acord de 31 de juliol de 2006, de la Comissió Territorial d'Urbanisme de València, relatiu a l'expropiació de terrenys pel procediment de taxació conjunta, dels béns i drets de titularitat privada necessaris per a executar la connexió viària del sector D amb les infraestructures existents, per mitjà de la connexió del pas inferior de la línia del ferrocarril València-Utiel (punt quilomètric 83,5) i l'execució del camí de Picanya en el municipi de Xirivella.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5349

Data del DOGV
:   19-09-2006

Secció del DOGV
:   V. ALTRES ANUNCIS - F) EXPROPIACIONS

Número del document
:   2006/10168


Data del document
:   31-07-2006

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Xirivella
    * expropiació

Acord de 31 de juliol de 2006, de la Comissió Territorial d'Urbanisme de València, relatiu a l'expropiació de terrenys pel procediment de taxació conjunta, dels béns i drets de titularitat privada necessaris per a executar la connexió viària del sector D amb les infraestructures existents, per mitjà de la connexió del pas inferior de la línia del ferrocarril València-Utiel (punt quilomètric 83,5) i l'execució del camí de Picanya en el municipi de Xirivella. [2006/F10496]  
En relació amb l'expedient remés per l'Ajuntament de Xirivella, relatiu a l'expropiació de terrenys pel procediment de taxació conjunta, dels béns i drets de titularitat privada necessaris per a executar la connexió viària del sector D amb les infraestructures existents, per mitjà de la connexió del pas inferior de la línia del ferrocarril València-Utiel (punt quilomètric 83,5) i l'execució del camí de Picanya, es destaquen els següents antecedents i fonaments jurídics:  
Antecedents   
U. El Ple de l'Ajuntament de Xirivella, mitjançant un acord adoptat en sessió de 16 de desembre de 1999, va disposar l'aprovació provisional de l'homologació i pla parcial i PAI per a l'ordenació i el desenvolupament urbanístic del sector D de SUP, redactat a instància de l'Ajuntament de Xirivella, decidint que la seua execució es duguera a terme a través de la modalitat de gestió indirecta, i seleccionant com a agent urbanitzador als proponents associats Calviga, SA, i Servicios de Excavaciones, SA (Sedesa), als quals va requerir la redacció del corresponent projecte d'expropiació a fi de procedir a l'obtenció dels terrenys definits pel programa d'actuació integrada, necessaris per a executar la connexió viària del sector amb les infraestructures existents. Posteriorment, mitjançant un acord del Ple de l'ajuntament adoptat en sessió de 15 de març de 2001 es va decidir aprovar la cessió de la condició d'agent urbanitzador del sector D de SUP formulada per les mercantils Calviga, SA, i Sedesa a favor de la societat Sector Industrial Xirivella, SL.  
L'instrument de planejament relatiu a l'homologació i pla parcial del sector D de SUP va ser aprovat definitivament per la Comissió Territorial d'Urbanisme en data 30 d'abril de 2002.   
Per Decret de l'Alcaldia de data 21 de febrer de 2003, es va resoldre procedir a la tramitació dels projectes d'expropiació per mitjà del procediment de taxació conjunta, i en conseqüència, sotmetre els esmentats projectes a exposició pública pel termini reglamentàriament establit d'un mes.  
L'anunci corresponent al dit tràmit va ser publicat en el DOGV número 4.552, de 25 de juliol de 2003; en el BOP número 160, de 8 de juliol de 2003, i en el diari Levante de data 27 de juny de 2003. Igualment va ser notificat individualment als propietaris de les finques afectades.   
Consta en l'expedient el certificat del secretari de l'ajuntament de data 14 d'octubre de 2003, certificant la relació d'escrits d'al·legacions presentat en el Registre d'Entrada de l'ajuntament durant el termini d'exposició pública, així com els presentats fora d'aquest termini. Aquests escrits es van traslladar a l'agent urbanitzador el dia 3 de març de 2004, a l'efecte de l'emissió del corresponent informe, que va presentar davant de l'ajuntament el 30 d'abril de 2004.  
L'arquitecte municipal, a la vista de les al·legacions va emetre un informe amb data 19 de maig de 2004 en el qual ratificava les consideracions de l'informe presentat per l'agent urbanitzador.   
Finalment, els Serveis Jurídics de l'Ajuntament de Xirivella van emetre un informe el 29 de juny de 2004, resolent les al·legacions de conformitat amb els raonaments exposats en els informes emesos pels tècnics municipals i, en la qual cosa no quede resolt en aquests, d'acord amb el que ha proposat el tècnic redactor dels projectes en els informes que van ser emesos a l'efecte a instància de l'agent urbanitzador.  
El Ple de l'ajuntament en sessió d'1 de juliol de 2004, va estimar i va desestimar les al·legacions en el mateix sentit que els informes emesos, i va resoldre introduir modificacions en el projecte d'expropiació quant al cost de l'expropiació dels terrenys, estimant parcialment les al·legacions efectuades en aquest sentit, augmentant el valor dels terrenys objecte d'expropiació. A més, de les dades aportades pels interessats en la dita fase d'informació pública i després de la comprovació d'aquests, s'ha rectificat el projecte d'expropiació pel que fa a algunes titularitats, mesuraments i descripció de béns.  
En aquesta mateixa sessió plenària d'1 de juliol de 2004, s'acorda remetre l'expedient a la Comissió Territorial d'Urbanisme per a la seua aprovació. Així mateix, s'acorda la notificació de la dita resolució del ple de la corporació als interessats en el procediment.  
En data 28 de novembre de 2004, va entrar en aquest registre còpia diligenciada de l'expedient administratiu juntament amb el projecte d'expropiació.  
L'aprovació definitiva de l'esmentat sector implica la declaració d'utilitat pública i la necessitat d'ocupació dels terrenys i legitima el corresponent expedient expropiatori, en el qual l'organisme promotor i titular de la potestat expropiatòria és el municipi de Xirivella, i correspon la condició d'entitat beneficiària a favor de la societat Sector Industrial Xirivella, SL.  
En data 14 de gener de 2005 va entrar en el Registre del Servei Territorial de Planificació i Ordenació Territorial ofici del cap de l'Àrea d'Urbanisme traslladant de l'escrit d'al·legacions de M. Carmen Rodrigo Tamarit i Mª José Rodrigo Tamarit, reiterant l'escrit presentat davant de l'ajuntament en la fase d'al·legacions de l'expedient administratiu municipal, manifestant la seua disconformitat amb tots els instruments de planejament aprovats amb anterioritat, referits al sector D, (així com amb la tramitació, publicació i mode d'adjudicació del programa a l'agent urbanitzador), a més manifesta la seua disconformitat amb el valor d'expropiació assignat i el mesurament de la superfície de la seua parcel·la.  
Dos. El projecte consta de relació de finques i descripció de béns i drets afectats, plànols en què es determina l'àmbit territorial, amb fixació raonada del preu dels immobles i fulls de preu just individualitzats, per la qual cosa està complet i complix el que establix l'article 135 del Text Refós de la Llei del Sòl de 1976.  
Tres. La revisió adaptació del Pla General d'Ordenació Urbana de Xirivella va ser aprovada per la Comissió Territorial d'Urbanisme el 22 de novembre de 1989. Posteriorment, i en execució de la Sentència del TSJ de València de 30 de juliol de 1992 es va adoptar nou acord d'aprovació per la Comissió Territorial d'Urbanisme de València, en sessió de 24 de març de 1993. En el dit instrument de planejament va ser expressament prevista la solució de connexió de la trama urbana d'infraestructures viàries existents.  
Quatre. L'objecte del present expedient és l'expropiació pel procediment de taxació conjunta dels terrenys i edificacions afectats per l'execució de la connexió viària del sector D amb les infraestructures existents, per mitjà de la connexió del pas inferior de la línia del ferrocarril València-Utiel (punt quilomètric 83,5) i l'execució del camí de Picanya.  
Cinc. Durant la tramitació de l'expedient es va sol·licitar informe, amb data d'eixida 15 de desembre de 2004, a la Gerència Regional del Cadastre de la Delegació del Ministeri d'Economia i Hisenda, i ha sigut reiterat el dit requeriment amb data eixida 14 de setembre de 2005.   
En data 13 d'octubre de 2005, va entrar en aquest Servei Territorial de Planificació i Ordenació Territorial de València l'esmentat informe, en el qual, en resum, s'indica el següent:  
Quant a la valoració del sòl, «Es tracta d'un sòl no urbanitzable, segons projecte de taxació presentat, per la qual cosa li és aplicable l'article 26, on s'especifica que el valor del sòl es determina pel mètode de comparació a partir de valors de finques anàlogues. A l'efecte, la identitat de raó que justifica la seua analogia ha de tindre en compte el règim urbanístic, la situació, grandària i naturalesa de les esmentades finques en relació amb la que es valora, així com si és el cas els usos i aprofitaments que siguen susceptibles.   
Els terrenys objecte de valoració, no es troben dins del sòl delimitat en la ponència de valors d'urbana, tributant actualment com a sòls rústics.   
La taxació s'ha realitzat prenent com a referència el valor de sòl utilitzat en un programa d'actuació integrada limítrof (sector D), és a dir que s'ha utilitzat el mètode de comparació, tenint en compte el règim urbanístic, situació i aprofitaments.   
Així, conclou l'informe, els criteris de valoració del sòl utilitzats en el projecte de taxació conjunta de referència es consideren conformes als fixats en l'article 26 de la Llei 6/1998.  
Quant a la valoració de les construccions: les edificacions han sigut valorades amb independència del sòl, d'acord amb la normativa cadastral segons el seu cost de reposició, corregit segons la seua antiguitat, ús i estat de conservació, tal com establix l'article 31 punt 2 de la Llei 6/1998.  
La valoració de les plantacions i sembrades s'ha realitzat d'acord amb els criteris duts a terme per altres administracions en expropiacions recents.   
Així, els criteris de valoració de les edificacions i plantacions utilitzats en el projecte de taxació conjunta referida es consideren conformes als fixats en l'article 31 de la Llei 6/1998.  
A les valoracions resultants s'ha aplicat el premi d'afecció del 5% que establix l'article 47 de la Llei d'Expropiació Forçosa.  
En resum, conclou l'informe que la valoració es troba d'acord amb la normativa vigent.  
Sis. Com manca l'expedient de la preceptiva publicació del projecte en el Boletín Oficial del Estado, la Comissió Territorial d'Urbanisme, en sessió celebrada el 2 de febrer de 2006 va acordar suspendre l'aprovació definitiva del projecte d'expropiació forçosa per taxació conjunta dels béns i drets de titularitat privada necessaris per a executar la connexió viària del sector D amb les infraestructures existents, per mitjà de la connexió del pas inferior de la línia del ferrocarril València-Utiel (punt quilomètric 83,5) i l'execució del camí de Picanya, fins a la publicació del projecte en el Boletín Oficial del Estado, pel termini d'un mes, de conformitat amb el que disposa l'article 202.3 del Reglament de Gestió Urbanística.  
Set. El 26 de maig de 2006 l'Ajuntament de Xirivella remet una còpia de l'expedient administratiu acreditatiu de la publicació el 29 de març de 2006 en el Boletín Oficial del Estado (BOE núm. 75), del projecte d'expropiació forçosa per taxació conjunta del sector D.   
Durant el termini d'exposició pública d'un mes es van presentar a l'ajuntament els següents escrits d'al·legacions:  
1. José Antonio Andreu Ortí.  
2. Sebastián Pascual, M. Dolores i M. del Carmen Alós Miguel.  
3. Miguel Pastor Pascual.  
Aquestes al·legacions han sigut desestimades per Decret de l'Alcaldia 903/2006, per raó dels arguments exposats en els informes dels tècnics municipals (informe dels Serveis Jurídics i de l'arquitecte municipal), i en el que no quede resolt, en l'informe emés per l'agent urbanitzador.  
Huit. El 27 d'abril de 2006 va entrar en el Registre del Servei Territorial de Planificació i Ordenació Territorial, escrit d'al·legacions de M. Carmen Rodrigo Tamarit i M. José Rodrigo Tamarit, que es resumixen en els punts següents:  
1. Invoquen la nul·litat del planejament i el desenvolupament urbanístic previst.  
2. Invoquen la caducitat de l'expedient de taxació conjunta, per estar paralitzat al seu entendre, durant més de sis mesos.  
3. Manifesten que el projecte que es va sotmetre a informació pública ha sigut modificat sense haver sigut sotmés de nou a tràmit d'audiència dels interessats i sense nova publicació en el Diari Oficial de la Generalitat Valenciana i en el Boletín Oficial del Estado.  
4. Manifesten la seua disconformitat amb la valoració dels terrenys.  
5. Al·leguen que la Comissió Territorial d'Urbanisme, en l'acord de 2 de febrer de 2006, que va suspendre l'aprovació definitiva de l'expedient, no ha entrat a resoldre el fons de les seues al·legacions (pel que fa a la nul·litat de l'homologació, pla parcial i PAI del sector D).  
6. Al·leguen greuge comparatiu i vulneració del principi d'igualtat bàsica urbanística per haver utilitzat la via de l'expropiació, en compte de la reparcel·lació per a tots els propietaris afectats per l'actuació.  
7. Citen jurisprudència segons la qual cal acudir sempre al «menor sacrifici del dret de propietat privada», si és possible acudir a mecanismes menys onerosos que l'expropiació (com per exemple, la reparcel·lació).  
8. Finalment sol·liciten l'estimació de les al·legacions, que es deixe sense efecte el projecte d'expropiació i s'opte per la via del projecte de reparcel·lació, i subsidiàriament invoquen l'acció de nul·litat o recurs de revisió contra el pla parcial i homologació del sector D, aprovat definitivament per la Comissió Territorial d'Urbanisme el dia 30 de desembre de 2002.  
Aquestes al·legacions es van traslladar a l'Ajuntament de Xirivella, havent aportat informe de contestació a aquestes de l'agent urbanitzador, així com informe tècnic de l'arquitecte municipal i informe jurídic dels Serveis Jurídics de l'ajuntament, tots ells en sentit desestimatori.  
Nou. La Comissió Informativa de la Comissió Territorial d'Urbanisme de València, en sessió celebrada el 26 de juliol de 2006, per unanimitat, va emetre un informe relatiu al projecte que ens ocupa, complint així allò que ha preceptuat l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments jurídics  
Primer. L'aprovació definitiva dels projectes d'expropiació per taxació conjunta, correspon a la Comissió Territorial d'Urbanisme d'acord amb el que establixen els apartats del 6 al 8 de l'article 202 del Reglament de Gestió Urbanística, aprovat pel Reial Decret 3.288/1978, de 25 d'agost (d'ara endavant RGU) i en l'article 10.e) del Reglament d'Òrgans Urbanístics de la Generalitat, aprovat pel Decret 201/2003, de 3 d'octubre, del Govern Valencià.  
La resolució d'aprovació definitiva de la Comissió Territorial d'Urbanisme, ha de limitar-se a un mer control de legalitat, sense valoració alguna de l'oportunitat del projecte i al mateix temps, la intervenció d'aquest òrgan ho serà sense perjudici de la ulterior actuació del Jurat Provincial d'Expropiació, que serà el que en última instància, si existix oposició dels expropiats, resoldrà sobre el preu just. Així les coses, la intervenció de la comissió ha de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.  
L'article 23 de la Llei 6/1998, de 13 d'abril, sobre Règim del Sòl i Valoracions (d'ara endavant LRSV) disposa que «a l'efecte d'expropiació, les valoracions del sòl s'efectuaran d'acord amb els criteris establits en la present llei, siga quina siga la finalitat que la motive i la legislació, urbanística o d'un altre caràcter, que la legitime». D'aquesta manera, en aquest simple control de legalitat que ens ocupa, de la qual cosa es tractarà fonamentalment és de comprovar l'adequació del projecte a aquesta llei i a la normativa complementària d'aquesta.  
Segon. L'expedient s'ha tramitat d'acord amb el que establixen els articles 138 i següents del Text Refós de la Llei del Sòl de 1976, per la qual cosa s'han complit les garanties procedimentals exigibles.  
La STC de data 11 de juliol de 2001 declara inconstitucional l'article 38 de la Llei del Règim del Sòl i Valoracions, en la qual es regulava que, en la tramitació de les expropiacions per taxació conjunta, el pagament o depòsit de l'import de la valoració establida per l'òrgan competent en aprovar el projecte d'expropiació habilitarà per a procedir a l'ocupació de la finca. No obstant això, i en virtut de la declaració d'inconstitucionalitat de la disposició derogatòria del Text Refós de la Llei del Sòl 1992 (efectuada per la STC 61/1997) que derogava la Llei del Sòl de 1976, s'ha rehabilitat el dit text legal, en l'article 138 del qual s'arreplega el mateix contingut legal que en l'inconstitucional article 38. Per tant, en defecte de regulació autonòmica, i per raó de la clàusula residual de l'article 149.3 de la Constitució, el procediment de taxació conjunta serà el regulat per l'article 138 de la Llei del Sòl de 1976.  
Tercer. L'expedient està complet, amb la qual cosa es complix el que establix l'article 202 del Reglament de Gestió Urbanística.   
D'altra banda, el projecte ha d'entendre's complet d'acord amb el que establix l'article 135 del TRLS de 1976.  
Quart. La valoració del sòl ha d'efectuar-se seguint els criteris de l'article 26 LRSV per tractar-se de sòl no urbanitzable.  
Cinqué. Tal com disposa l'article 203.1 RGU, la resolució de la Comissió Territorial d'Urbanisme implicarà la declaració d'urgència de l'ocupació dels béns i drets afectats.  
Sisé. Respecte a les al·legacions presentades per M. Carmen Rodrigo Tamarit i M. José Rodrigo Tamarit, s'han de resoldre en idèntic sentit als informes que ha aportat l'ajuntament en contestació a aquestes al·legacions, desestimant-les pels motius següents:   
1. Pel que fa a la impugnació del planejament, s'insistix que no és aquest el moment procedimental per a impugnar els instruments de planejament que van ser aprovats per la Comissió Territorial d'Urbanisme el 30 d'abril de 2002, sense perjudici que, si és el cas, es procedisca per la via legal corresponent per a la impugnació si concorren els requisits necessaris per a això.  
2. Pel que fa a la caducitat al·legada, no cal aquesta, perquè l'expedient de taxació conjunta no ha estat paralitzat durant més de sis mesos abans que se suspenguera per la Comissió Territorial d'Urbanisme, i amb posterioritat s'ha aportat la documentació que esmena abans del transcurs del termini de tres mesos.   
3. En l'expedient administratiu consta acreditada la notificació als interessats en l'expedient, de la resolució per mitjà de la qual es resolen les al·legacions, així com dels informes municipals que han servit de base a aquesta, també s'ha notificat als interessats el certificat de l'acord plenari d'1 de juliol de 2004, per la qual cosa no pot invocar l'al·legant desconeixement de les modificacions hagudes en el projecte d'expropiació, perquè encara que no s'haja publicat de nou en el Diari Oficial de la Generalitat Valenciana ni en el Boletín Oficial del Estado, sí que s'ha notificat individualment a tots els afectats en quin sentit han sigut resoltes les seues al·legacions així com les modificacions hagudes en el projecte d'expropiació, li ha sigut notificat a l'al·legant, segons l'informe jurídic dels serveis municipals, el Decret 253/2003, de 21 de febrer, pel qual s'acordava l'exposició al públic del projecte d'expropiació forçosa del sector D el 24 de juny de 2003, i l'acord del Ple de l'ajuntament d'1 de juliol de 2004, en el qual es resolen les al·legacions presentades i s'acorda sotmetre el projecte d'expropiació forçosa per taxació conjunta a l'aprovació de la Comissió Territorial d'Urbanisme de València, el 29 de novembre de 2004.  
4. Pel que fa a la valoració dels terrenys, cal fer l'observació que les valoracions publicades en el Boletín Oficial del Estado de data 29 de març de 2006 van ser les calculades en un principi, sense perjudici que la nova valoració ascendix en aquests moments a 28,25 euros, considerant-se aquesta correcta basant-se en l'informe emés per la Gerència Regional del Cadastre de València del Ministeri d'Economia i Hisenda, i que apareix en el present expedient administratiu, tot això sense perjudici de la ulterior actuació del Jurat Provincial d'Expropiació en cas de disconformitat dels propietaris amb el preu just.  
5. De nou s'insistix que no és aquest el moment procedimental oportú per a resoldre sobre la nul·litat de l'homologació, pla parcial i PAI del sector D, per això en l'acord de data 2 de febrer de 2006, no es va entrar en el fons de l'assumpte.  
6. Pel que fa a la inclusió dels expropiats en el sector D, i d'aquesta manera fer-los partícips de l'aprofitament urbanístic per la via de la reparcel·lació, per suposar un «menor sacrifici del dret de propietat privada», cal fer menció del que ha exposat el fonament jurídic primer, atés que la resolució d'aprovació definitiva de la Comissió Territorial d'Urbanisme, ha de limitar-se a un mer control de legalitat, sense cap valoració de l'oportunitat del projecte i al mateix temps, la intervenció d'aquest òrgan ho serà sense perjudici de la ulterior actuació del Jurat Provincial d'Expropiació, que serà el que en última instància, si existix oposició dels expropiats, resoldrà sobre el preu just. Així les coses, la intervenció de la comissió ha de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals, per la qual cosa no hem d'entrar a valorar si s'ha d'acudir a la via de la reparcel·lació en compte de l'expropiació, perquè aquesta és una competència municipal.  
A la vista de tot el que antecedix la Comissió Territorial d'Urbanisme de data 31 de juliol de 2006, per unanimitat, acorda:  
Primer. Aprovar definitivament el projecte d'expropiació forçosa per taxació conjunta per a procedir a executar la connexió viària del sector D amb les infraestructures existents, per mitjà de la connexió del pas inferior de la línia del ferrocarril València-Utiel (punt quilomètric 83,5) i l'execució del camí de Picanya de Xirivella.  
Segon. Aprovar les valoracions de béns i drets que s'han d'expropiar.  
Tercer. Declarar la urgent ocupació dels béns i drets afectats.  
Contra el present acord, que no posa fi a la via administrativa, en el que afecta al punt 3, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que establix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció de la present notificació.  
Si és el cas les administracions públiques poden formular requeriment d'anul·lació o revocació segons disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa, davant de la secretària autonòmica de Territori i Medi Ambient per analogia amb l'article 74.3.c) de la Llei 5/1983, de 30 de desembre, de Govern Valencià i article 55 del títol IX del Decret 81/2003, de 27 de juny, del Consell de la Generalitat, que establix l'estructura orgànica de les conselleries de l'administració de la Generalitat, en el termini de dos mesos comptadors a partir de l'endemà de la data de recepció de la present notificació. L'esmentat article 44 de la Llei 29/1998 establix literalment:  
Art. 44.1. En els litigis entre administracions publiques no cal interposar recurs en via administrativa. No obstant això, quan una administració interpose recurs contenciós administratiu contra una altra, pot requerir-la prèviament perquè derogue la disposició, anul·le o revoque l'acte, faça cessar o modifique l'actuació material, o inicie l'activitat a què estiga obligada.  
En el supòsit de no formular el requeriment indicat, les administracions públiques poden interposar, en el termini de dos mesos, a comptar de la notificació, recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, d'acord amb el que preveu l'article 46-1 de l'esmentada Llei 29/1998.  
Tot això sense perjudici que es puga exercir qualsevol altre recurs o acció que es crega oportú.  
Respecte dels punts 1 i 2 no pot interposar-se cap recurs per tractar-se d'actes de tràmit que no donen lloc a la impossibilitat de continuar un procediment ni produïxen indefensió.  
Així mateix cal notificar la present resolució als interessats titulars de béns que figuren en el projecte d'expropiació, acompanyant a aquest còpia del corresponent full de preu just i significant-los que, en el termini dels 20 dies hàbils següents al de recepció d'aquesta notificació, podran manifestar per escrit davant d'aquesta Comissió Territorial d'Urbanisme la seua disconformitat amb la valoració establida en l'expedient aprovat. Si en aquest termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, entenent-se determinat el preu just definitivament i de conformitat.  
Aquesta comissió traslladarà els fulls d'apreuament impugnats, juntament amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la llei sobre règim del sòl i valoracions.  
Fet que certifiquem amb anterioritat a l'aprovació de l'acta corresponent i a reserva dels termes necessaris que se'n deriven, conforme ho autoritza l'article 27-5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
València, 31 de juliol de 2006.. El secretari de la Comissió Territorial d'Urbanisme: Álvaro Aleixandre Ortí.